**O zi specială**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A murit și bietul Iov

Dumnezeu să-l odihnească!

Nu era prea bătrân de zile

Dar îi cam venise rândul

Mai toți din leatul lui

Au dat deja ortul popii.

A trăit modest omul

N-a purtat nici cravată

Nici papion, fluture la gât

Nu și-a cumpărat haine

De lux nici măcar la nuntă.

Dar astăzi bietul Iov

Se află în lumuzina neagră

Pe ultimul său drum

Traficul de la intersecții

Se oprește să treacă Iov

Și tot cortegiul funerar

Un ultim gest de respect

Pentru răposatul din partea

Traficului rutier.

Iar Iov este bine frezat

Bărbierit, fardat și pudrat

Poartă cămașă albă imaculată

Costum și cravată scumpă

Pantofi lustruiți de lac

Și le-a cumpărat chiar el

Din puținii săi bani de pensie

Anume pentru această

Zi atât de specială.